לאחר הסירוב לקבל את הכסף הקטארי - לקראת סוף שבוע אלים בגבול הרצועה ? כוחות צה"ל נערכים החל מהלילה (יום ו') באופן מוגבר בגבול עם רצועת עזה. גדודי התגבור הגיעו לאזור כבר אמש לחזק את גדודי הצנחנים שאחראים על גזרות הביטחון השוטף, בנוסף לסוללות כיפת ברזל שעיבו את ההגנה האווירית בדרום, מחשש למטחי רקטות לעבר ישראל במהלך סוף השבוע.

לפי הערכות, הפרות הסדר השבועיות של יום שישי על גדר המערכת יהיו אלימות, אך את המינון לרף האלימות יקבעו בסופו של דבר כוחות חמאס שאמורים לחצוץ בין המסה הקריטית של המפגינים לקו המגע עם ישראל. בצה"ל מודעים לכך שלמתיחות המחודשת אחראי ארגון הג'יהאד האיסלמי הפלסטיני, שפעיליו עומדים מאחורי שתי תקריות הירי באמצע השבוע בגבול עזה. במהלך אחת מהן ניצלו חייו של מפקד פלוגה מהצנחנים, לאחר שקליע פגע בקסדתו. חמאס העביר מסרים לישראל כי הוא מתנגד לפעולה זו ואנשיו מחויבים לרגיעה, אך העיכוב בהעברת הכספים הקטארים לרצועה - העלה שוב את המתיחות בין הצדדים.

מאחורי הקלעים נמשכים המאמצים, בעיקר בתיווך מצרי ושל האו"ם, למנוע הידרדרות של המצב. השגריר הקטארי, מוחמד אל-עמאדי, שעזב אתמול אחר הצהריים את רצועת עזה - חזר אליה בשעות הערב. בשטח עצמו לא הורגשה אתמול המתיחות וצה"ל הקפיד על תנועה חופשית בכבישים של עוטף עזה ולא מנע מהחקלאים לעבד את אדמתם בקרבת הגבול.

התפרעויות בגבול רצועת עזה (צילום: EPA)

יחד עם זאת, עם חידוש המהומות בגבול צפויות היום בצהריים הגבלות תנועה חלקיות כמדי יום שישי. אחד התרחישים שאליהם נערכים הכוחות הוא תגובה בדמות ירי מדויק, על ידי צלף או באמצעות טיל נ"ט, לעבר כוח צה"ל שיפעל ליד הגדר - כחלק מהניסיונות לפזר את הפרות הסדר. זאת, כנקמה על מותו של פעיל חמאס בהפגזת עמדת הארגון באמצע השבוע על ידי טנק של צה"ל.

ישראל הסכימה להעביר, חמאס סירב לקבל

אתמול אחר הצהריים החליטה ישראל להעביר את כספי הפעימה השלישית, שהעבירה קטאר לרצועת עזה. כמה דקות אחרי ההודעה הישראלית, אמרו בחמאס כי הם מסרבים לקבל את הכסף - 15 מיליון דולר לתשלום משכורות.

בכיר חמאס בעזה, חליל אל-חיה, אמר במסיבת עיתונאים: "הדגשנו לשגריר מוחמד אל-עמאדי שאנחנו מסרבים לקבל את המענק הקטארי. דנו עם אל-עמאדי היום בכמה תיקים, והוא הבין את ההסבר שלנו ואת דחיית המענק לאחר התנאים שישראל הציבה. עזה לא תהיה חלק מסחיטה או תיאטרון לפסטיבלי הבחירות בישראל". אל חיה התייחס גם לאסירים הביטחוניים הכלואים בישראל. "אנחנו מחזקים את ידי אסירינו הגיבורים, שעומדים מול הסוהרים בבטן ריקה", הוא אמר. "אנחנו מבטיחים שצעדות השיבה ימשיכו שנקבל את זכויותינו ונשיג את המטרות שלשמן החלו הצעדות".

תשלום משכורות לפקידי חמאס. ארכיון (צילום: AFP)

מאוחר יותר חמאס הודיע כי "סירוב הארגון לשליטה של ישראל במענק הקטארי הוא מסר כפול לנתניהו ואבו מאזן. מדיניות חילופי התפקידים בחנק עזה וסחיטתה לא תצליח. עזה תוכל להפתיע את כולם".

מקור ברצועת עזה הזהיר בשיחה עם ynet כי "אם לא תימצא נוסחה להסכמה, הסבירות לאלימות בהפגנות על הגדר מחר בצהריים היא גבוהה". הוא הוסיף כי הג'יהאד האיסלאמי הביע תמיכה בעמדת חמאס, שלא לקבל את הכסף של הפעימה השלישית.

מקורות פלסטיניים מסרו ל-ynet כי בחודשיים האחרונים התגלעו חילוקי דעות קשים בין מארגני ההפגנות בגדר לבין חמאס לגבי ניהולן ולגבי הקשר בין המענק הקטארי לריסון ההפגנות. "גורמים בפלגים קשרו בין קבלת המענק לבין ריסון ההפגנות והדבר הוטח בחמאס ולמעשה רמס את כבודו, כאילו הארגון מכר את הההפגנות בתמורה לדולרים", אמרו המקורות, "בסירובו כעת לקבלת הכסף והעידוד שהוא מקבל מהפלגים - הארגון משיב את כבודו כלפי שאר הפלגים ובראשם הג'יהאד האיסלאמי".